31997R2623
L 354/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2623/97 НА СЪВЕТА
от 19 декември 1997 година
за прилагане на член 6 от Регламенти (ЕО) № 3281/94 и (ЕО) № 1256/96 относно многогодишни обобщени схеми за тарифни преференции по отношение на някои промишлени и селскостопански продукти с произход от развиващите се страни
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението от Комисията,
като взе предвид становището на Европейския парламент (1),
като взе предвид становището на Икономическия и социален комитет (2),
като има предвид, че в член 6 на Регламенти (ЕО) 3281/94 (3) и (ЕО) № 1256/96 (4) се предвижда, че най-напредналите страни бенефициери ще бъдат изключени от обхвата на въпросните регламенти от 1 януари 1998 г. въз основа на обективни, ясно определени критерии;
като има предвид, че референтният праг за изключване на най-напредналите страни следва да бъде доход на глава от населението, равен на най-ниския в държава-членка на ЕС, съответно адаптиран към индекса на развитие, посочен в част 2 от приложение II към Регламенти (ЕО) № 3281/94 и (ЕО) № 1256/96, за да стане възможно някои държави да развият износа на производството си;
като има предвид, че този подход е обективен и ясен, поради това, че включва показателя, който е най-малко спорен и е най-представителен за текущото състояние в страните бенефициери, като в същото време прави възможно поддържането на една от целите на обобщените схеми за преференции (GSP), а именно диверсифицирането на износа от страните бенефициери;
като има предвид, че изключването на някои страни от списъка на бенефициерите на обобщените тарифни преференции не трябва да доведе до лишаване на членове на регионалните образувания, в които изключените страни също са членове, от предимствата, които те са получили преди това чрез използването в техните собствени производства, в контекста на регионалното кумулиране, на продукти с произход от споменатите изключени страни; като има предвид, че спирането на тези улеснения би влязло в противоречие с целта на член 6 от споменатите регламенти, а именно преразпределяне на благата от системата към по-малко развитите страни,
ПРИЕ НАСТОЯЩИЯ РЕГЛАМЕНТ:
Член 1
Критериите съгласно член 6 от Регламенти (ЕО) № 3281/94 и (ЕО) № 1256/96 са следните:
-
брутен национален продукт на глава от населението, който надвишава 8 210 щатски долара за 1995 г. в съответствие с последните данни на Световната банка,
-
индекс на развитие, изчислен в съответствие с формулата и въз основа на данните, посочени в част 2 от приложение II към Регламенти (ЕО) № 3281/94 и (ЕО) № 1256/96, по-висок от -1.
Тези критерии се прилагат кумулативно.
Член 2
Оттеглянето на една страна или територия от списъка на държавите и териториите, които се ползват от обобщени преференции въз основа на критериите, определени в член 1, не влияе върху възможността да се използват продукти с произход от тази страна, като се прилага регионалният кумулативен механизъм, прилаган за регионалните образувания, посочени в член 72, параграф 3 от Регламент (ЕО) № 2454/93 на Комисията от 2 юли 1993 г. за установяване на разпоредби за прилагането на Регламент (ЕИО) № 2913/92 на Съвета за създаване на Митнически кодекс на Общността (5), при условие че страната е била членка на регионалното образувание от влизането в сила на многогодишната система от преференции, приложима по отношение на съответния продукт и не се счита за страната на произход на крайния продукт по смисъла на член 72а от Регламент (ЕО) № 2454/93.
Член 3
Съгласно критериите, изброени в член 1, следните страни и територии се изключват от списъка на страните и териториите, които се ползват от обобщеите преференции, установени в приложение III към Регламенти (ЕО) № 3281/94 и (ЕО) № 1256/96:
-
Южна Корея,
-
Хонконг,
-
Сингапур.
Член 4
Настоящият регламент влиза в сила на 1 май 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 1997 година.